La Bibia piemontèisa/Testament Vej/Giob/Giob 35


Giòb

35

Ters discors d'Eliu 

Apress ëd lòn, Eliu a l’ha ancora dit: “Penses-to d'avèila pensala giusta ant ël moment ch'it l'has dit che ‘dnans a Dé ti’t ses na përson-a giusta? Opura quand ch'it l'has dit: ‘Che vantagi Nosgnor a podrìa avejne?’ e ‘Còs i podrìa vagnene s’i comëtto pa ‘d peca?’. A tut sossì i l’hai na rëspòsta da dé a ti e ai tò amis ch’at compagno.

Mira ‘l cel e bèiclo bin; considera le nìvole, a son pì àute che ti! Se ti 't comëtte ‘d pecà, còs podries-to fé a Dé? Se toe trasgression a son tante: podries to neuse a Nosgnor? Bele se ti ‘t fusse giust e sensa macia, còs che it-j daghe, o còs arsèiv chiel da toa man? Nò, toa empietà a l’avrà n’efet mach dzora ‘d ti e a përson-e coma ti. Che ti ’t sie onest, lolì a sarà d’agiùt mach a d’àutra gent.

Quand ëd gent a brama për ël pèis dël crasament e a crijo d’esse giutà përchè a son grevà dai lagosin, gnun a dis: ‘Dov' é-lo col Dé che a l'ha creane, che dla neuit an dà ‘d canson ëd gòj? Andoa ch’a l’é col ch’a l’ha dane pì d'anteligensa che le bestie servaje e fane pì savant che j'osèj dël cel? Lor a crijo, ma chiel a rëspondrà pa për motiv ëd l’arogansa ‘d gent përversa. Sicura, a l’é fàuss dì che Nosgnor a scota pa, dì che ‘l Tut-potent a daga pa da ment. Pì ancora che quand che ti 't dise 'd nen vëddlo, toa càusa a sia già dëdnans a chiel e ti 't l'has speransa che chiel at rësponda. L’istess a l’é coma cand ch'it dise che soa flin-a a fà nen e chiel as daga pa da ment ëd le trasgression! 

Parèj a l’é ciàir che Giòb a doverta a dzoneus soa boca e a moltìplica paròle sensa cognission.

Nòte 

Bibia
Testament Vej
Giob